P r e d k l a d a c i a   s p r á v a

	Česká republika je od 1. júla 2007 do 30. júna 2008 predsedníckou krajinou  Vyšehradskej štvorky. V súlade s pravidlami vyšehradskej spolupráce predsednícka krajina k záveru svojho predsedníctva organizuje na svojom území summit predsedov vlád V4. Pripravovaný summit predsedov vlád Vyšehradskej skupiny sa na pozvanie Mirka Topolánka, predsedu vlády Českej republiky uskutoční v dňoch 15.-16.6.2008 v Prahe. 
	 
	Hlavnou témou rokovania summitu predsedov vlád V4 bude vyhodnotenie plnenia ročného programu predsedníctva ČR vo Vyšehradskej štvorke, ako aj predstavenie a formálne schválenie Programu poľského predsedníctva vo V4. Ďalšími témami rokovania predsedov vlád V4 budú: regionálna spolupráca zameraná na východnú dimenziu ENP a rozširovanie EÚ, príprava českého predsedníctva EÚ v prvom polroku 2009 a iné aktuálne zahraničnopolitické témy. 

Na základe pozvania predsedu vlády ČR sa na časti rokovania predsedov vlád krajín Vyšehradskej štvorky, na pracovnom obede a na tlačovej konferencii zúčastní aj prezident Francúzskej republiky Nicolas Sarkozy. Počas rokovania vo formáte V4 + Francúzsko budú prediskutované témy: francúzske a české predsedníctvo EÚ, follow-up zasadnutia Európskeho jadrového fóra a 3. energetický balíček Európskej komisie, follow-up summitu NATO v Bukurešti, príprava Európskej rady a aktuálne európske témy.

Summit bude ukončený prezentáciou Medzinárodného vyšehradského fondu a spoločnou tlačovou konferenciou.